Γ.Σ. Μανδραϊκός

Ο Μανδραϊκός Γυμναστικός Σύλλογος είναι ελληνικό αθλητικό σωματείο που δραστηριοποιείται στην περιοχή της Μάνδρας Αττικής. Ο σύλλογος ιδρύθηκε το 2017 όταν ο Γ.Σ. Μάνδρας Νικηφόρος απορρόφησε τον Α.Ο.Κ. Μανδραϊκό. Διατήρησε ως επίσημα χρώματά εκείνα του δεύτερου, δηλαδή το μπλε και το λευκό. Στο έμβλημά του απεικονίζεται ένα κριάρι συμβολίζοντας την ανθηρή κτηνοτροφία της περιοχής. Ο σύλλογος καλλιεργεί τμήματα τόσο ενηλίκων όσο και νεαρότερων ηλικιακά αθλητών. Νομικά διαθέτει μορφή ερασιτεχνικού σωματείου. Έδρα του είναι το 1ο Κλειστό Γυμναστήριο Μάνδρας.

 Ο σύλλογος ιδρύθηκε το 2017 όταν ο Γ.Σ. Μάνδρας Νικηφόρος απορρόφησε τον Α.Ο.Κ. Μανδραϊκό. Τυπικά ανήκει στο δυναμικό της Ε.Σ.Κ. Νότιας Αττικής. Ο δεύτερος την εποχή εκείνη αγωνιζόταν στη Β' Εθνική Κατηγορία, με τη νεοσύστατη ομάδα να ξεκινά την πορεία της από το ίδιο επίπεδο. Την παρθενική του περίοδο ο σύλλογος αγωνίστηκε ως Γ.Σ. Μάνδρας - Νικηφόρος, ωστόσο το επόμενο καλοκαίρι το όνομα άλλαξε σε Γ.Σ. Μανδραϊκός. Σημειώνεται πως ο παλαιότερος Μανδραϊκός Α.Ο.Κ. είχε ιδρυθεί το 1983, όταν αποσπάστηκε ως αυτόνομη διοικητικά ομάδα από τον ποδοσφαιρικό Μανδραϊκό Α.Ο. (έτος ίδρυσης 1956). Η παρθενική περίοδος του νέου σχήματος συνέπεσε ατυχώς με τις φονικές πλημμύρες που έπληξαν τη Μάνδρα το Νοέμβριο του 2017, με τους παλαίμαχους του Μανδραϊκού να δίνουν φιλανθρωπικό αγώνα ένα μήνα αργότερα για την ενίσχυση των θυμάτων της θεομηνίας. Ο πρώτος επίσημος αγώνας της ομάδας έλαβε χώρα στις 13 Σεπτεμβρίου 2017, εντός έδρας, στα πλαίσια του Κυπέλλου Ελλάδος. Σε αυτόν αναδείχθηκε νικήτρια απέναντι στον Ιπποκράτη Κω με σκορ 66-68. Στην επόμενη αγωνιστική ηττήθηκε εντός έδρας από την ομάδα της Καστοριάς, με σκορ 71-94, με συνέπεια να αποκλειστεί από τη συνέχεια της διοργάνωσης. Σε ό,τι αφορά το Πρωτάθλημα Β' Εθνικής Κατηγορίας της περιόδου 2017-18, ο Μανδραϊκός εντάχθηκε στον Όμιλο Νότου από κοινού με 15 ακόμη συλλόγους. Στον τελικό βαθμολογικό πίνακα παρατηρήθηκε τριπλή ισοβαθμία μεταξύ των συλλόγων Πρωτέας Βούλας (5η θέση), Μανδραϊκού (6η θέση) και Πανερυθραϊκού (7η θέση), καθένας από τους οποίους είχε συλλέξει από 16 νίκες και 14 ήττες. Κορυφαίος σκόρερ για λογαριασμό της ομάδας αναδείχθηκε ο Νίκος Ψυλλέας, με το Μουράτη Κούσουλα να έπεται. Πρώτος προπονητής της ομάδας για το μεγαλύτερο μέρος της είχε αναλάβει ο Θεόφιλος Μπεκές, ενώ στις τελευταίες αγωνιστικές τον διαδέχθηκε ο Λευτέρης Καλογήρου.Το επόμενο φθινόπωρο η ο Μανδραϊκός επέστρεψε στα γήπεδα για τις υποχρεώσεις του στο Κύπελλο. Στην πρεμιέρα η ομάδα τις Μάνδρας νίκησε εντός έδρας εκείνη του Παπάγου με σκορ 81-68. Στη 2η Αγωνιστική ήταν η σειρά της να αποκλειστεί από τη διοργάνωση, εφόσον γνώρισε την ήττα από την Καστοριά με σκορ 71-74 (στην παράταση, κανονικός αγώνας 62-62). Τον Όμιλο Νότου της Β' Εθνικής συγκρότησαν για την περίοδο 2018-19 και πάλι 16 σύλλογοι. Ο Μανδραϊκός στο πλαίσιο αυτό ολοκλήρωσε τις αγωνιστικές του υποχρεώσεις στην 9η θέση του τελικού βαθμολογικού πίνακα. Συγκέντρωσε 14 νίκες και 16 ήττες, ισοβαθμώντας με τον Έσπερο Καλλιθέας και την Πεντέλη. Βάσει των μεταξύ τους αποτελεσμάτων οι τελευταίοι τοποθετήθηκαν χαμηλότερα. Παραγωγικότερος σκόρερ του Μανδραϊκού, καθώς και πρώτος στα τρίποντα, αναδείχθηκε ο Κωστής Δέδες (416 πόντοι σε 29 παιχνίδια, 14,34 κατά μ.ό. και 64 εύστοχα τρίποντα). Καθήκοντα πρώτου προπονητή διατήρησε μέχρι τα μέσα Δεκεμβρίου ο Τζίμης Κουστένης. Τον διαδέχθηκε μέχρι το τέλος της χρονιάς ο Σάββας Κατσούνης, ο οποίος ανανέωσε το συμβόλαιό του το καλοκαίρι του 2019.Το επόμενο φθινόπωρο το σωματείο της Μάνδρας ξεκίνησε και πάλι την πορεία του από το Κύπελλο Ελλάδος σημειώνοντας αξιόλογη πορεία. Στην 1η Αγωνιστική της Α' Φάσης ξεπέρασε επιτυχώς το εμπόδιο του Λοκρού Αταλάντης, τον οποίο και νίκησε στην έδρα του με 64-77. Στην επόμενη Αγωνιστική φιλοξένησε τον Οίακα Ναυπλίου, τον οποίο και υποχρέωσε σε ήττα με σκορ 83-82. Στην 3η Αγωνιστική πήρε ένα ακόμη νικηφόρο αποτέλεσμα εντός έδρας, αυτή τη φορά απέναντι στο Ψυχικό με σκορ 65-59. Εν τέλει αποκλείστηκε στην 1η Αγωνιστική της Β' Φάσης, έχοντας γνωρίσει την ήττα εντός έδρας από το Λαύριο με σκορ 56-79. Σε ότι αφορά το Πρωτάθλημα Β' Εθνικής της αγωνιστικής περιόδου 2019-20, ο Μανδραικός τοποθετήθηκε στον Όμιλο Νότου, τον οποίο συνέθεσαν 16 στον αριθμό σύλλογοι. Ωστόσο το Πρωτάθλημα δεν έληξε ποτέ, καθώς διεκόπη οριστικά μετά την ολοκλήρωση της 21ης Αγωνιστικής εξαιτίας των πρωτοφανών συνθηκών που προκάλεσε η Πανδημία COVID-19 στην Ελλάδα. Στο σημείο αυτό ο Μανδραϊκός βρισκόταν στην 11η θέση του βαθμολογικού πίνακα.Ακόμα πιο άδοξη ήταν η περίοδος 2020-21 που ολοκληρώθηκε μετά από μόλις 4 αγωνιστικές για τους ίδιους λόγους. Ο Μανδραϊκός δεν συμμετείχε ούτε στο Κύπελλο Ελλάδος ούτε στο Κύπελλο Νότιας Αττικής τη χρονιά αυτή. Προπονητής της ομάδας την περίοδο αυτή ήταν ο Σπύρος Σταθούλης.